<classify> MAOFISA Elimu Kata na walimu wakuu na wakuu wa shule katika Halmashauri ya Mji wa Kondoa, wametakiwa kufanya kazi kwa bidii kuongeza ufaulu wa wanafunzi pamoja na wastani wa ufaulu.Kaimu Ofisa Elimu Msingi Halmashauri ya Mji Kondoa, George Lukoa alisema wakati wa kikao kazi kati ya watendaji wa Idara ya elimu msingi na viongozi hao wa elimu ngazi ya kata uliofanyika mjini hapa.Lukoa alitoa ushauri huo na kuwataka watendaji hao kuongeza umakini katika kufanya kazi na hasa kusimamia mitihani inayoanza Jumatatu. Alisema watendaji hao wanatakiwa kufanya kazi zao kwa kufuata sheria, kanuni na taratibu za utumishi wa umma ili kuboresha elimu katika halmashauri hiyo.Walimu wakuu ndiyo viongozi wa walimu shuleni hivyo wanapaswa kusoma saikolojia ya kila mwalimu jambo ambalo litawasaidia kupunguza migogoro kazini, alisema. Aliendelea, pia itawasaidia na kuwarahisishia kujua jinsi ya kuenenda na kila mwalimu na kuwapa uhuru wa kuwasikiliza wanapowasilisha changamoto zao ili watatue kwa pamoja.Alionya walimu wakuu dhidi ya kupokea rushwa za namna yoyote kutoka kwa walimu wawafichie udhaifu wao au kupokea rushwa kutoka kwa wazazi kuwasaidia wanafunzi wakati wa mitihani.Alisema vitendo hivyo vinadhalilisha taaluma yao na kuwashushia heshima kwa jamii, lakini pia kuzalisha watoto wasio na maarifa. Twende tukafanye kazi kwa kushirikiana ili kujiandaa na mtihani wa kidato cha nne tukajiandae vizuri na tuwaache watoto wakafanye mitihani wenyewe, alisema.Akizungumza katika kikao hicho, Mwalimu Egid Mhema kutoka Idara ya Elimu katika Halmashauri hiyo aliwasihi walimu hao kusimamia nidhamu, malengo na majukumu waliyojiwekea kuongeza ufaulu pamoja na wastani wa ufaulu washike nafasi nzuri kitaifa.Akishukuru kwa niaba ya wenzake, Ofisa Elimu Kata ya Kolo, Magreth Stephen alishukuru viongozi wa wilaya kwa kuwakumbusha majukumu yao. Aliwataka wafanye kazi kwa pamoja bila kujali kama shule ni ya serikali au binafsi ili kuongeza wastani wa ufaulu ikiwa ni pamoja na kuendana na kasi ya awamu ya tano.Kikao kazi cha viongozi wa elimu idara ya elimu msingi, Ofisa elimu kata na walimu wakuu kimefanyika kujiandaa na mtihani wa kidato cha nne, ikiwa ni pamoja na kukumbushana majukumu ya utendaji kazi. Kililenga kujadiliana masuala mbalimbali ya kuboresha elimu ya msingi katika halmashauri ya mji Kondoa yenye jumla ya shule za msingi 29.  <topic>: KITAIFA 